text: Snyder med fartbegrænsere
  25 juni 2010 kl. 12.52
  Tre grove tilfælde af snyd med store køretøjers fartbegrænsere er afsløret i en kontrol, som færdselspolitiet har holdt i Syd- og Sønderjylland:
  En polsk bus, der kørte 107 km i timen, en hollandsk lastbilchauffør, der forsøgte at skaffe sig af med beviserne for sit snyd (til ubetinget frakendelse af kørekortet og bøde på 30.000 kr.) og et belgisk vognmandsfirma, der på to lastbiler fik bøder på 70.000 kr. for at have manipuleret med begrænserne.
  
  Kørte for hurtigt - og for længe
  Kontrollen var specielt møntet på, om lastbiler og busser kørte for hurtigt, og om der var manipuleret med køretøjernes hastighedsbegrænsere og fartskrivere, oplyser Syd- og Sønderjyllands Politi.
  18 chauffører blev sigtet for overtrædelse af køre-hviletids-bestemmelserne, heraf var 11 udenlandske chauffører.
  14 overtrådte hastighedsbestemmelserne, deriblandt den polske bus.
  13 blev sigtet for at have manipuleret med hastighedsbegrænserne. Deraf var tre danskere og ti udenlandske chauffører.
  En udenlandsk chauffør havde ikke betalt afgift for vejafbenyttelse.
  En sættevognstrækker med påhængsvogn blev af en patrulje opdaget på den sønderjyske motorvej med et læs jern, der ikke var gjort fast og som havde forskubbet sig. Jernet lå og vippede ud over ladets kant. Det kostede en bøde for manglende surring.
  En udenlandsk lastbil havde tekniske fejl.
  Desuden blev der skrevet en stribe andre rapporter for overtrædelser af færdselsloven.
  